  Анжелика Тихонова корреспондент Удмуртиысь 17 дышетскисьёс ӟуч кылъя огъя кун экзамензэс 100 баллы гожтӥзы. Со сярысь элькунысь дышетонъя но тодосъя министерстволэн пресс-службаез ивортӥз. 100 балл Ижкарысь 56 номеро гимназиысь, 84 номеро шор ёзо школаысь, «Школа - 30» естественно-гуманитарной лицейысь (3 кузя), 86 номеро гуманитарно-юридической лицейысь, 29 номеро экономико-математической лицейысь (2 кузя) но 41 номеро лицейысь (2 кузя) дышетскисьёс басьтӥзы. Озьы ик троссэ баллэз Алнашысь школаез, Балезиноысь 2 но 5 номеро школаосты, Воткаысь 6 но 22 номеро школаосты но Можгаысь 6 номеро шор ёзо школаез но 8 номеро гимназиез йылпумъясьёс люказы. Ӟуч кылъя тодон-валанъёсты эскерон 3-тӥ но 4-тӥ инвожое ортчиз. Та экзаменэ тужгес трос пыриськись люкаськиз – 6 сюрс 735 адями. Куатез соос пӧлысь кулэ луись ӧжытсэ баллэз люканы ӧз быгатэ. Соослы экзамензэс выльысь гожтыны луонлык сётэмын. Озьы ик математикая огъя кун экзаменлы йылпумъянъёс тодмо луизы ини. Удмуртиысь выпускникъёс пӧлысь огез гинэ сое 100 баллы гожтӥз. Со 41 номеро лицеез йылпумъясь. Туэ экзаменэз элькунысьтымы 3 сюрс 988 пиналъёс гожтӥзы Тодэ вайытом, огъя кун экзаменъёсты сётон нырысетӥ нуналэ 27 мурт 100 балл басьтӥз.  Тегъёс: Дышетон Ижкар Удмуртия ЕГЭ экзамен пиналъёс  